Lone Dybkjær (RV), 2006-05-02:
Fred og stabilitet i vor region er det vigtigste argument for EU, og det er også det vigtigste argument for Tyrkiets optagelse.
Jeg tror, vi kan sige, at EU er det største fredsskabende projekt eller i hvert fald blandt de største fredsskabende projekter i verdenshistorien, og det er det, vi skal fortsætte med udvidelsen med bl.a. Tyrkiet og også andre lande.
Hvorfor er det så klart?
Det er det, fordi EU's udvidelse har været Unionens største succes, fordi det har skabt demokrati, det har sikret menneskerettigheder, og det har gjort op med forældede økonomiske systemer og totalitære regimer.
Det skyldes, at EU stiller krav.
Man kan ikke bare blive medlem.
Man skal opfylde nogle kriterier, før man kan blive medlem,
og hvis ikke man kan opfylde de kriterier, så er der ikke noget medlemskab.
Derfor foregår der også i Tyrkiet i de her år en lang række reformer.
Medlemskabet af EU er den bedste garanti for, at landet vedbliver med at være demokratisk og stabilt.
Det er det, vi har set i de central- og østeuropæiske lande.
Efter den 11. september er der opstået en øget polarisering mellem den vestlige verden og islam, og EU kan faktisk være det kit, der binder den muslimske og kristne verden sammen i et fællesskab præget af regler, demokratiske beslutninger og respekt for menneskerettigheder.
EU kan skabe tillid mellem forskellige religioner og kulturer, og i den tillidsskabende proces er Tyrkiet en vigtig del.
Tyrkiet kan være med til at bygge broerne, om man vil, mellem vor del af verden og den anden verden, kort sagt.
Det er også klart, at optagelsen af Tyrkiet vil blive en meget lang proces, hvilket mange har været inde på, og hvor vi nok må tænke anderledes, end vi har gjort i forhold til optagelsesforhandlingerne med de tidligere lande.
Men det er vigtigt for Det Radikale Venstre at understrege, at EU ikke er en religiøs forening, og derfor kan det, at Tyrkiet er et muslimsk funderet land, aldrig blive et argument for udelukkelse.
Men Tyrkiet skal selvfølgelig ligesom andre lande gennem en lang proces overbevise Europa om, at demokrati og respekt for menneskerettighederne og retsstaten ikke kun er formelt vedtaget, men også virker i praksis.
Jeg synes, det var glædeligt, at de danskere, der var til stede ved den høring, der var i weekenden, også for et flertals vedkommende gik ind for Tyrkiets optagelse som medlem, og at kun en tredjedel afviste tanken.
Og det er selvfølgelig ikke Tyrkiet, som vi ser det i dag, men det er Tyrkiet med demokrati, retssikkerhed og orden i menneskerettighederne.
Jeg synes også, det var meget glædeligt, at tilhørerne ikke vægtede det religiøse.
Det er netop en understregning af, at EU ikke er en religiøs forening, men det er en, om man vil, politisk forening baseret på demokrati, menneskerettigheder osv.
Med hensyn til forslaget til vedtagelse er Det Radikale Venstre ikke medforslagsstillere.
Vi havde sådan set ønsket et lidt andet forslag til vedtagelse end det, som regeringspartierne og Socialdemokratiet har fremsat, for vi synes, at der er for meget negativitet i det.
Vi synes også, at Tyrkiet skal gennem store processer og ændringer, før Tyrkiet kan blive medlem, men det er vigtigt at understrege, at de kan blive medlemmer, hvis de er klar til det.
Det har vi ikke i Danmark.
Men jeg synes også, at høringen i weekenden viste, at hvis man har en god og fornuftig demokratisk debat om selv så vanskelige emner som Tyrkiet, kan man faktisk godt flytte på tingene, og det var det, jeg oplevede skete i weekenden.